*Kooskõlastatud Kinnitatud*

*Vana-Vigala Lasteaia hoolekogu direktori käskkiri*

# *protokoll 05.10.2022. nr 1/ 1-6 11.09.2022 nr 13/ 1-8*

***VANA-VIGALA LASTEAIA KODUKORD***

Alusharidus omandatakse põhiliselt kodus ning selle eest vastutavad vanemad või neid asendavad isikud. Perekondlikku kasvatust toetavad ja täiendavad koolieelsed lasteasutused (EV Haridusseadus § 24). Lasteaed toetab lapse perekonda, soodustades lapse kasvamist ja arenemist ning tema individuaalsuse arvestamist. Vana-Vigala Lasteaed on koolieast noorematele lastele hoidu ja alushariduse omandamist võimaldav õppeasutus. Lapse liitumisel Vana-Vigala Lasteaiaga sõlmib vanem või teda asendav isik lasteaiaga lepingu, mis kohustab osapooli kinni pidama käesolevast kodukorrast ja muudest koolieelse lasteasutuse tegevust reguleerivatest õigusaktidest.

 ***1. ÜLDSÄTTED***

1.1. Vana-Vigala Lasteaia kodukorras sätestatakse laste ja töötajate vaimset ja füüsilist turvalisust ohustavate olukordade ennetamise, neile reageerimise, juhtumitest teavitamise, lahendamise ning meetmete rakendamise kord.

1.2. Lasteaia kodukord (edaspidi kodukord) lähtub koolieelse lasteasutuse seadusest ja sellest tulenevatest õigusaktidest. Kodukorrast kinnipidamine tagab lasteaias töörahu, lapse turvalisuse, mitmekülgse arengu ja heaolu ning lasteaia vara kaitstuse.

1.3. Kodukord on avalikustatud valla veebilehel

<https://marjamaa.kovtp.ee/vana-vigala-lasteaed> ja on lasteaias paberkandjal tutvumiseks kättesaadav.

1.4. Lasteaia infokanalid on: e-lasteaed <https://eliis.eu/auth/login>; e-post vanavigala.lasteaed@marjamaa.ee; lasteaia infosein ning telefon 48 24 516.

1.5. Kui kodukorras puudub mingis valdkonnas regulatsioon, tuleb lähtuda lasteaia arengukavas ja õppekavas kirja pandud põhimõtetest ja väärtustest.

1.6. Lasteaia kodukorra kinnitab direktor, kooskõlastades selle eelnevalt hoolekoguga.

1.7. Kodukord on lastele, lapse seaduslikele esindajatele (edaspidi vanemad) ja töötajatele täitmiseks kohustuslik.

1.8. Kodukord kehtib territoriaalselt kõikjal, kus toimuvad lasteaia õppekavas ja tegevuskavas ettenähtud tegevused.

 ***2. LAPSE LASTEAEDA TOOMINE JA VIIMINE***

2.1. Laste vastuvõttu lasteaeda ja sealt väljaarvamist reguleerib Märjamaa valla koolieelsesse lasteasutusse vastuvõtu ja väljaarvamise kord.

2.2. Lasteaed on avatud tööpäeviti 7.30 – 18.00. Lasteaeda sisenemiseks ja väljumiseks kasutavad lapsed ja vanemad peaust. Kõrvalust kasutab ainult personal.

2.3. Lasteaiaealine laps tuleb lasteaeda ja lahkub sealt ainult koos saatjaga.

2.4. Vanemal on õigus laps tuua lasteaeda ja viia ära vanemale sobival ajal, kuid arvestama peab lasteaia lahtiolekuaega ja päevakava (avatakse 7.30; hommikusöök 8.30; õppe- ja kasvatustegevused 9.00).

2.5. Õhtul tuleb vanemal lapsele järele tulla hiljemalt 15 minutit enne lasteaia sulgemist (suletakse 18.00), et lapsel jääks aega riietumiseks.

2.6. Tulnud lasteaeda, juhendab vanem lapse riietumist ja kahekesi koos tehakse korda lapse riidekapp.

2.7. Vanem annab hommikul lapse üle rühma töötajale ning järele tulles võtab lapse vastu rühma töötajalt, ta ei sisene rühmaruumi, viibib ruumides/territooriumil lühikest aega ega jää lapsega koos mängima.

2.8. Laps loetakse üleantuks hetkest, kui laps järele tulijaga kontakteerub.

2.9. Kui lapsele tuleb järele keegi teine isik, tuleb vanemal sellest lasteaia töötajat teavitada. Õpetajal on keelatud last üle anda algklassiõpilasele ja alkoholijoobes isikule.

2.10. Kui lapsele ei ole kella 18.00-ks järele tuldud, on õpetaja lapsega veel 60 minutit lasteaias ning püüab vanematega telefoni teel kontakti saada. Kui see ei õnnestu, teavitab õpetaja politseid lasteaeda jäetud lapsest. Edasi toimitakse politsei korralduste järgi. Kui vanem ei jõua lapsele järele õigeaegselt üle viie korra aastas, siis teavitab lasteaed tekkinud olukorrast lastekaitse spetsialisti.

2.11. Lasteaed on suletud riigipühadel. Riigipühadele eelnev tööpäev on lühendatud kolme tunni võrra (Uusaasta, Vabariigi aastapäev, Võidupüha, Jõulud), siis on lasteaed avatud 7.30 – 15.00.

2.12. Suveperioodil on lasteaias kollektiivne puhkus ja lasteaed on laste vastuvõtuks suletud. Kinnioleku aeg sõltub puhkusegraafikust ja sellest teavitatakse vanemaid hiljemalt märtsis.

2.13. Vastavalt vajadusele on direktoril õigus teha muudatusi töökorralduses (suvekuudel, puhkuste ajal, koolivaheaegadel, pühade-eelsetel päevadel, töötajate koolituspäevadel, haigestumisel jne).

2.14. Igal õppeaastal toimub 2 töötajate arenduspäeva, mille ajal on lasteaed laste vastuvõtuks suletud. Kui vanemal puudub võimalus lapse koju jätmiseks, on vajadusel tagatud lasteaiateenus valla teistes lasteasutustes.

2.15. Esimest korda lasteaeda tulevate laste puhul võib lapsevanem põhjendatud vajadusel (sõimeealine laps), vastavalt kokkuleppele õpetajaga, viibida kohanemisperioodil rühmas. Lasteaial on õigus nõuda terviseriskide maandamiseks harjutamist ilma lapsevanema osaluseta. Lapsevanem viibib riietusruumis ja saadab lapse rühmaukseni.

 ***3. RIIETUS JA HÜGIEEN***

3.1. Laps peab lasteaeda tulles olema puhas ja hooldatud (pea-keha pestud, küüned lõigatud, juuksed kammitud ja pikad juuksed patsis).

3.2. Lapse riided peavad olema puhtad ja terved, eriti oluline on jope lukkude, jalanõude nööride, lukkude jne korrasolek.

3.3. Lapse riietus ja jalanõud peavad vastama ilmastikuoludele; vajadusel peab olema võimalus vahetada märjad riided kuivade vastu (tagavarariideid on soovitav hoida eraldi kotikeses, mida saab riputada).

3.4. Riided ja jalatsid peavad olema märgistatud, et ära hoida segadust.

3.5. Igal juhul on vajalik peakate (nii päikese kui tuule kaitseks).

3.6. Riided ja jalatsid peavad olema sellised, mille panemise ja äravõtmisega laps ise hakkama saab; jalanõud peavad võimaldama osa võtta muusika- ja liikumistunnist (heleda tallaga!); liikumistunniks on vajalikud võimlemisriided. Parim riie mängimiseks on see, mille määrdumise korral ei tule probleeme.

3.7. Töötajad suhtuvad lapse riietesse ja jalanõudesse heaperemehelikult. Lasteaias kahjustunud riideid või jalanõusid vanemale rahaliselt ei hüvitata.

3.8. Lapse riietel ei tohi olla ohtlikke detaile (pikki salle, nööre vms).

3.9. Puhketunnil on laps voodis. Puhkamine on koolieelses eas lapsele vajalik. Sel ajal on lapsel seljas uneriided. Esmaspäeviti tuleb lasteaeda tuua puhtad uneriided ja reedeti peab kasutatud riided koju viima.

3.10. Kui laps tuleb lasteaeda riiete või jalanõudega, mida ei tohi lasteaias päeva jooksul kasutada, siis paneb vanem asjad eraldi kotti ja informeerib sellest õpetajat.

3.11. Enesehügieeniks peab igal lapsel kapis olema isiklik kamm ja taskurätik (pabertaskurätiku karp on kõige otstarbekam).

 ***4. MÄNGUASJAD JA MAIUSTUSED***

4.1. Raamatud, temaatilised lauamängud ja kaisuloomad on lubatud kaasa võtta igapäevaselt.

4.2. Talveperioodil on hea, kui lapsel on kaasas oma kelk. Kelk peab olema märgistatud lapse nimega.

4.3. Lasteaeda ei tooda kaasa lapsele ohtlikke, hirmu ning tugevat heli tekitavaid ja vägivaldseid mänge õhutavaid mänguasju.

4.4. Raha, hinnaliste esemete, kosmeetika ning maiustuste (sh närimiskumm) kaasa võtmisest tuleb loobuda juba kodus.

4.5. Infotehnoloogia vahendeid võib kaasa tuua ainult kokkuleppel õpetajaga.

4.6. Lasteaia töötajad ei vastuta mänguasja kadumise või purunemise eest.

 ***5. SÜNNIPÄEVAD***

5.1. Traditsiooniks on pidada iga lapse sünnipäeva.

5.2. Sünnipäeva tähistamiseks kostitatakse kaaslasi, arvestades sealjuures laste arvuga rühmas ning pakutava tervislikkusega.

5.3. Enne sünnipäeva tuleb lasteaeda tuua pilte lapse kasvamisest, tema vanematest, sõpradest, fotod riputatakse stendile.

5.4. Täpsemat infot saavad vanemad õpetajatelt.

 ***6. HAIGE LAPS JA PUUDUMINE***

6.1. Lasteaeda võib tulla ainult terve laps ja terve vanem Lasteaeda ei lubata last, kelle tervislik seisund võib kahjustada tema enda, teiste laste või töötajate tervist.

6.2. Õpetajal on õigus keelduda vastu võtmast väliste haigustunnustega (tugev nohu, köha, punetavad silmad, nahalööve) last. Kui vanem ei ole õpetaja hinnanguga nõus, tuleb tal esitada arstitõend selle kohta, et laps on terve.

6.3. Kui lapsel on olnud kontakt nakkushaigega, tuleb laps jätta koju ja konsulteerida arstiga lapse lasteaeda tuleku suhtes.

6.4. Nakkusohtlikud on ka sügelised ja täid. Regulaarselt tuleb kontrollida lapse nahka ja pead. Nakkuse olemasolul tuleb seda öelda õpetajale, kaitsmaks teisi lapsi.

6.5. Reeglina õpetajad lapsele ravimeid ei anna ega luba neid ka lapsel endal võtta. Kui arst on lapsele kroonilise terviserikke korral määranud ravimite manustamise, võib erandjuhul (nt suhkruhaigele) lasteaias anda ravimeid arsti määratud annuses üksnes vanema vastutusel ja kokkuleppel personaliga.

6.6. Lapsevanem teavitab lasteaia direktorit ja õpetajat lapse terviseseisundist tulenevatest eritingimustest (kroonilised haigused, allergiad, prillid, kuuldeaparaat vms), millest lähtudes lasteaed kohandab võimaluse korral lapse päevakava, kasvukeskkonda ning õppe- ja kasvatustegevust.

6.7. Tervislikel põhjustel tehakse võimaluse korral eelneval kokkuleppel lasteaiaga lapse menüüs muudatusi.

6.8. Kui laps haigestub lasteaias, teavitab õpetaja sellest vanemat telefonitsi, et vanem saaks lapsele järele tulla. Tõsise haiguse või vigastuse korral kutsub töötaja esimesena kiirabi ja seejärel võtab ühendust vanemaga.

6.9. Vanema või kiirabi tulekuni viibib laps järelevalve all. Vajadusel antakse haigestunud või vigastatud lapsele kiirabi kohale jõudmiseni esmaabi.

6.10. Nakkushaiguse kahtlusega laps tuleb võimaluse korral teistest lastest eraldada, kuid teda ei tohi jätta üksinda eraldi ruumi.

6.11. Direktor teatab telefoni teel või e-kirjaga Terviseametile ning edastab infokanalite kaudu teate vanematele lasteaias levivast nakkushaiguse puhangust või juhtumist, nimetamata seejuures haigestunud ja nakkuskahtlusega laste nimesid.

6.12. Nakkushaiguste, epideemia, häda- ja kriisiolukordades täidetakse lasteaias Terviseameti, Haridus- ja Teadusministeeriumi, Vabariigi Valitsuse, Päästeameti, Märjamaa Vallavalitsuse ja Vana-Vigala Lasteaias vastuvõetud eri ettevaatusabinõusid, puhastuskorda ja ühiskonnaelu korraldavaid juhiseid.

 ***7. LASTEAIA KUUMAKS***

7.1. Lasteaia kuumaks (edaspidi lasteaiamaks) sisaldab toiduraha ja kohatasu.

7.2. Kohatasu on lasteaia majandamiskulude, personali töötasu ja sotsiaalmaksu ning õppevahendite kulude osaline katmine lapsevanema poolt.

7.3. Märjamaa valla lasteaedades käivate laste vanemate poolt kaetava osa suuruse, kohatasust vabastamise või selle kompenseerimise korra sätestab Märjamaa Vallavolikogu määrus „Vanemate omaosalus Märjamaa valla koolieelsetes lasteasutustes“.

7.4. Lapse toidukulu päevamaksumuse otsustab lasteaia hoolekogu õppeaasta alguses.

7.5. Lasteaiamaksu arvestamine algab lepingu jõustumise kuu esimesest päevast ning lõpeb lepingu lõpetamise kuu viimase päevaga.

7.6. Kohatasu ei maksta juuni, juuli ja augustikuu eest.

7.7. Vanem tasub lasteaiamaksu igakuiselt arvestuskuule järgneval kuul esitatud arve alusel.

7.8. Lapse puudumine lasteaiast ei vabasta vanemat kohatasu maksmisest.

 ***8. TOIDURAHA ARVESTAMINE***

8.1. Kui laps haigestub või puudub mingil muul põhjusel, tuleb vanemal sellest teatada e-lasteaia Eliis kaudu. Vanem märgib puudumise kuupäevad ja põhjuse. Puudumise teatamisest sõltub toiduraha suurus.

8.2. Kõik lapsed on kindlustatud lasteaiatoiduga 3 korda päevas.

8.3. Menüüga on võimalik tutvuda lasteaia infoseinal ja Eliisis. Eliisis on seadistatud vanema teavitamise päev ja kellaaeg (peale kella poolt üheksat ei ole võimalik puudumist samaks päevaks märkida). Toidu koostisosade ja allergeenide kohta saab infot TTK sööklast (nimi ja telefoni number Eliisis ja infoseinal).

8.4. Toidupäeva arvestus toimub järgmiselt:

1. kui vanem teavitab lapse puudumisest sama päeva hommikul kella 8.30-ks, ei tasu ta selle päeva toiduraha;
2. kui vanem teavitab lapse puudumisest peale kella 8.30, siis tasub ta selle päeva toiduraha;
3. kui laps jääb puuduma ilma igasuguse teatamiseta, siis tasub vanem kahe päeva toiduraha ja laps loetakse puudujaks kolmandast päevast.

 ***9. KOOSTÖÖ JA INFOVAHETUS***

9.1. Hea koostöö vanemate ja õpetajate vahel on aluseks lapse kohanemisele ning turvatunde tagamisele lasteaias.

9.2. Koostöö tugineb vastastikusele viisakale ja lugupidavale suhtlemisele nii igapäevaselt kui ka sotsiaalmeedias, olles eeskujuks lastele. Erimeelsuste lahendamisel seatakse esikohale lapse huvid.

9.3. Töötajatel ja vanematel on ühine eesmärk: arendada iga last vastavalt tema individuaalsetele võimetele ja vajadustele. Koostööd tehakse nii õppe- kui kasvatusküsimustes.

9.4. Lasteaias toimuvatest sündmustest ja aktuaalsetest probleemidest teavitatakse seinal oleva infoga või elektrooniliselt e-posti kaudu.

9.5. Vanematel on võimalus pöörduda töötajate poole abi ja nõu saamiseks.

9.6. Lahendusi probleemide ja arusaamatustele otsitakse koos.

9.7. Ettepanekute ja arvamustega tuleb eelkõige pöörduda õpetajate, direktori või hoolekogu esindaja poole.

9.8. Lapsevanemate seisukohad koondab ja edastab direktorile hoolekogu vanemate esindaja.

9.9. Info jagamiseks annab vanem oma kontaktandmed õpetajale. Kui kontaktid muutuvad, tuleb sellest teavitada ka õpetajat.

9.10. Ettepanekute tegemine, arvamuse avaldamine, aga ka nõu ja abi küsimine toimub vestluse teel või e-posti kaudu. Vestlusajad tuleb eelnevalt kokku leppida.

9.11. Lasteaia töötajad kaitsevad last ja peret puudutavaid andmeid vastavalt Isikuandmete kaitse seadusele.

 ***10. VANEMA ÕIGUSED JA KOHUSTUSED***

10.1. Vanemal on õigus:

1. saada nõu õppe- ja kasvatusküsimustes;
2. tutvuda lasteaia õppekava ning rühma tegevus- ja päevakavaga;
3. olla valitud hoolekogu liikmeks;
4. algatada koostöös õpetajaga lapsele individuaalse arengukava koostamist;
5. teha ettepanekuid ja avaldada arvamust lasteaia tegevuse paremaks korraldamiseks ja laste turvalisuse tagamiseks esindajale hoolekogus, õpetajale või direktorile;
6. teha koostööd pedagoogidega kasvatusküsimustes (kokkuleppimine ühistes kasvatuspõhimõtetes, väärtustes, reeglites) ning osaleda lapse arenguvestlusel;
7. saada teavet direktorilt ja töötajatelt töökorralduse ning õppe- ja kasvatustegevuse, toidukulu, õppevahendite tasu, kodukorra ja üldinfo kohta.

10.2. Vanem on kohustatud:

1. looma lapsele soodsad tingimused arenemiseks ja alushariduse omandamiseks;
2. pidama kinni lasteaia päevakavast ning laste tervise kaitse nõuetest ja kokkulepitud reeglitest;
3. pedagoogide soovitusel leidma võimaluse pöörduda lapsega erispetsialisti (eripedagoog, logopeed, psühholoog, psühhiaater, eriarstid jm) konsultatsioonile väljaspool lasteaeda;
4. hoidma lasteaia kasutuses olevat vallavara;
5. õigeaegselt tasuma lasteaiamaksu vastavalt kehtestatud määradele.

 ***11. LAPSE ÕIGUSED JA KOHUSTUSED***

11.1. Lapsel on lasteaias õigus:

1. vaimselt ja füüsiliselt tervislikule keskkonnale ja päevakavale, eneseusaldust ja vaimset erksust toetavale tegevusele ning pedagoogide igakülgsele abile ja toetusele alushariduse omandamisel (KELS §17);
2. teha valikuid ja saada tagasisidet oma tegevuse tulemuse kohta;

11.2. Lapsel on lasteaias kohustus:

1. eakaaslaste ja täiskasvanutega lugupidavalt käituda;
2. järgida kokkulepitud reegleid.

 ***12. TÖÖTAJATE KOHUSTUSED JA ÕIGUSED***

12.1. Töötajate kohustused:

1. töötajad vastutavad laste elu, tervise ja turvalisuse eest laste lasteaias viibimise ajal;
2. töötajatel on keelatud avalikustada lapselt saadud teavet lapse perekonna kohta;
3. töötajad on kohustatud andma teavet vallavalitsuse sotsiaaltöö- ja lastekaitsespetsialistile, kui on selgunud, et lapse kodune kasvukeskkond on ebarahuldav või kui laps on kehalise, emotsionaalse või seksuaalse väärkohtlemise ohver;
4. töötajatel on kohustus järgida kokkulepitud reegleid ja seadusandluses sätestatud ülesandeid.

12.2. Pedagoogid on laste arengu suunajad ning arengut toetava keskkonna loojad, kes:

1. vastavad haridustasemelt kehtivatele kvalifikatsiooninõuetele ja täiendavad ennast pidevalt erialaselt;
2. analüüsivad ning hindavad õppe- ja kasvatustegevust, teevad töö parendamiseks ettepanekuid direktorile, hoolekogule ning vallavalitsusele;
3. loovad tingimused laste kasvamiseks ja arenemiseks vastastikusel lugupidamisel ning üksteise mõistmisel kolleegide, laste ja nende vanematega;
4. nõustavad lapsevanemaid pedagoogika- ja kasvatusalastes küsimustes;
5. on iseenda, laste, vanemate ja kolleegide vaheliste sõbralike ning toetavate suhete looja.

12.3. Igal töötajal on õigus oma töövaldkonna piires:

1. teha soovitusi ja ettepanekuid töö paremaks organiseerimiseks;
2. osaleda juhtimises õppenõukogu ja ainesektsioonide töö kaudu;
3. pöörduda lasteaia hoolekogu poole ettepanekute ja probleemidega, millele lasteaiasiseses töös pole õnnestunud lahendust leida;
4. saada direktorilt kaitset töövälise ebaõiglase süüdistuse korral;
5. kasutada tööks kõiki vajalikke vahendeid ja materjale;
6. saada vajalikku tööalast täiendkoolitust vastavalt eelarves olemasolevatele võimalustele.

 ***13. TURVALISUSE TAGAMINE***

13.1. Keskkonna ohutuse ja turvalisuse tegevuskava täitmises teostab järelvalvet Terviseamet, tuleohutuse valdkonnas Päästeamet.

13.2. Lapsi on keelatud jätta järelvalveta. Laste õuesviibimise ajal peab olema tagatud pidev järelevalve (10-ne lapse kohta üks täiskasvanu).

13.3. Lasteaia töökorraldus lähtub kogu tööaja jooksul koolieelse lasteasutuse seaduses sätestatud õpetaja või õpetajat abistava töötaja ja laste suhtarvudest.

13.4. Töötajad vastutavad laste väljapääsu tõkestamise eest ruumidest ja territooriumilt. Laste äraviimine lasteaia ruumidest ja territooriumilt ilma töötaja teadmata on keelatud.

13.5. Lasteaias on lapsed õues 1 - 2 korda päevas vastavalt ilmastikuoludele.

13.6. Ilmastikuolusid hindab õpetaja Riigi ilmateenistuse kodulehel avaldatud andmete alusel, lähtudes sotsiaalministri määrusest „Tervisekaitsenõuded koolieelses lasteasutuses tervise edendamisele ja päevakavale“.

13.7. Laste lahkumisest lasteaia territooriumilt koos õpetajaga (õppekäigud, teatrikülastused, matkad jms) teavitatakse eelnevalt vanemaid (infoseinal või elektrooniliselt).

13.8. Õppekäigu ajal tänaval liigeldes on lapsed ja töötajad helkurvestides ning lähtuvad seaduses sätestatud õpetaja või õpetajat abistava töötaja ja laste suhtarvudest.

13.8. Lasteaia esine ala on motoriseeritud liiklusvahenditele avatud. Turvalisuse tagamiseks on soovitav vanematel parkida auto parklas.

13.9. Lasteaia töötajad ei vastuta maja ette jäetud jalg-, tõukeratta või kelgu eest.

13.10. Vanemad ja töötajad on kohustatud viivitamatult teavitama õpetajat või direktori laste ja töötajate vaimset ja füüsilist turvalisust ohustavatest olukordadest.

13.11. Laste ja töötajate vaimset turvalisust ohustavate olukordade (provotseeriv ja ebaviisakas käitumine ja hääletoon või laimamine, solvamine, ebavõrdne kohtlemine vms) tekkimise korral tuleb pöörduda direktori poole, kelle pädevuses on juhtumi lahendamine või selle juhtumi andmine hoolekogule, sotsiaalametnikule, lastekaitse spetsialistile või politseile.

13.12. Täiskasvanud ei lahenda konflikte ega tee märkusi lapse kuuldes.

13.13. Füüsiliselt agressiivse lapse puhul rakendab lasteaed Lastekaitse seadusest tulenevaid meetmeid, kooskõlastades need vanematega.

13.14. Töötajat, kelle terviseseisund võib kahjustada laste või teiste töötajate tervist, ei lubata tööle. Direktoril on õigus saata haigusnähtudega töötaja koju. Töötajal tuleb ühendust võtta perearstiga.

 ***14. FILMIMINE, PILDISTAMINE LASTEASUTUSES JA***

 ***SELLE TERRITOORIUMIL***

14.1. Rühmaruumides ja üritustel (sh õppetegevuste jäädvustamine) filmimine ja pildistamine toimub lasteaia ja vanemate kokkuleppel. Lasteaial ja vanemal on õigus otsustada, kas filmimine on laste huvidega kooskõlas.

14.2. Enda tarbeks tehtud pilte ja videosid on keelatud hiljem ilma asjaosaliste nõusolekuta internetti üles riputada.

14.3. Filmitavaid tuleb teavitada nii, et nad jõuaksid langetada otsuse, kas nad soovivad kaamera ette jääda või mitte.

14.4. Vanema nõusoleku saamise korraldab lasteaed vastavalt seadusandlusele.

Koostas Ave Lazarev

Direktor